Fox Kids

פוקס קידס (באנגלית: Fox Kids) היה ערוץ טלוויזיה בבעלות חברת פוקס האמריקאית, שהוקם ב-8 בספטמבר 1990 ושידר תוכניות טלוויזיה לילדים. בשנת 2002 נרכש הערוץ על ידי חברת וולט דיסני והוחלף בהדרגה באוסטרליה, באירופה, בדרום אמריקה, ובישראל (בערוץ 45 ב-yes ובערוץ 82 ב-HOT) בערוץ ג'טיקס שכלל בתוכו גם את ספריית התכנים של קודמו. המותג "ערוץ ג'טיקס" עצמו הוחלף לערוץ דיסני ב-2009.

הערוץ שודר בישראל מדצמבר 2001 עד מרץ 2005.

 היסטוריה 
הרשת הושקה ב-8 בספטמבר 1990 בארצות הברית, כמיזם משותף של חברת השידור פוקס, בבעלות איל התקשורת רופרט מרדוק, וערוצים קשורים אליה, בשם "Fox Children's Network". כשירות ששידר במשך 30 דקות בימים שני עד שישי בשעות אחר הצהריים ובימי שבת בבוקר למשך 3 שעות תוכניות, רובן מצוירות, המתאימות לילדים ולגיל הרך. שידור זה שולב בערוצי טלוויזיה קיימים ברחבי ארצות הברית.

בספטמבר 1991, מותגה מחדש הרשת כ-Fox Kids Network, כששעות השידור שלה התרחבו ל-90 דקות בימי חול ו-4 שעות בשבת בבוקר. שעות השידור בימי השבוע התרחבו לשלוש שעות בשנה שלאחר מכן. בשנת 1994, המותג "פוקס קידס" התרחב גם לווידאו ביתי.

בשנת 1996, תאגיד פוקס יזם "ברית אסטרטגית" עם חברת ההפקות "סבן אנטרטיינמנט" ("Saban Entertainment") של היזם הישראלי חיים סבן. פעילות "פוקס קידס" התמזגה עם "סבן אנטרטיינמנט" כדי ליצור חברה חדשה בשם "פוקס קידס העולמית" (Fox Kids Worldwide), במטרה להפוך לחברה ציבורית ולהתרחב מחוץ לארצות הברית. בשנת 1997 שונה שם המיזם ל-Fox Family Worldwide לאחר שרכש את International Family Entertainment - הבעלים של רשת הכבלים The Family Channel, מרשת Christian Broadcasting Network שהייתה בבעלות המטיץ הנוצרי פט רוברטסון. מאחר של-The Family Channel היה פריסה רחבה בשידורי הכבלים ברחבי ארצות הברית הרכישה אפשרה ל"פוקס קידס" להתחרות בערוצים כמו Cartoon Network (בבעלות טיים וורנר) וניקלודיאון (בבעלות Viacom).

במסגרת המיזם המשותף עם סבן הוקמה "פוקס קידס אירופה", בניהולו של ינון קרייז, במטרה להרחיב את פעילות הרשת מחוץ לארצות הברית. תוך שנים ספורות הפך "פוקס קידס" לאחד מערוצי הטלוויזיה בתשלום הגדולים באירופה ובמזרח התיכון, ושידר ב-56 מדינות ב-17 שפות. בסוף 1999 הונפקו 24% ממניות "פוקס קידס אירופה" בבורסת אמסטרדם לפי שווי שוק של 1.7 מיליארד דולר.

ב-2001 חברת וולט דיסני רכשה את חברת האם של "פוקס קידס", "פוקס פמילי" (כולל ההחזקה ב-"פוקס קידס אירופה"), מידי סבן ומרדוק תמורת 5.2 מיליארד דולר שמתוכם כ-2.9 מיליארד דולר במזומן, והשאר עבור כיסוי חובות. אולם הרכישה הייתה מאכזבת מבחינה עסקית והרשת לא ייצרה את הרווחים הצפויים. באותה שנה הושק באירופה "פוקס קידס פליי", ערוץ משחקים אינטראקטיבי, שהיה מיזם משותף בין פוקס קידס אירופה שסיפקה את התכנים, וחברת Visiware הצרפתית שהייתה האחראית לפיתוח ולטכנולוגיה.

במרץ 2005 חברת דיסני מיתגה את הערוץ מחדש ושינתה את שמו ל"ג'טיקס". הפאוור ריינג'רס הייתה הסדרה היחידה מפוקס קידס שהמשיכה את שידוריה בערוץ ג'טיקס החדש.

 בישראל 
בשנת 1997 הכריזה "פוקס קידס" על כוונתה להפעיל ערוץ טלוויזיה בישראל. חברת "פוקס קידס ישראל" שהוקמה לצורך תפעול הערוץ הייתה בבעלות שווה של אריה סבן, אחיו של חיים סבן, שותף לעסקיו ומנהל הפעילות בישראל. בין השאר היה בעל מניות בערוץ פוקס קידס ישראל והיה בעל זכויות בחברה, הפיק את מרבית תוכניות הילדים בישראל בשנות השמונים והתשעים תחת המיתוג I.A.C אריה סבן. סדרות הילדים בשנים אלו שודרו בטלוויזיה החינוכית ובערוץ הראשון שפעלו בישראל טרם מהפכת הטלוויזיה הרב-ערוצית, וסדרות בהפקת החברה הופצו לצפייה ביתית בווידאו.תחילה חברת "פוקס קידס אירופה" ניהלה משא ומתן עם חברת "די.בי.אס. שרותי לווין", מפעילת yes הטלוויזיה בלוויין, בכדי לקדם את כניסת הערוץ לישראל, אך המגעים בין שתי החברות הופסקו לאחר שחברת די.בי.אס. דרשה בלעדיות על הערוץ. באוגוסט 2000 חתמה לבסוף על הסכם לשידור הערוץ עם חברת הכבלים "תבל". חודש אחר כך הכריזה פוקס קידס ישראל כי תמי לנדסמן מונתה למנכ"ל ואלעד קופרמן מונה למנהל התפעול, זאת במסגרת ההיערכות לעלייה לאוויר של הערוץ, שהופק בישראל, בעברית עבור קהל הילדים הישראלי. באוקטובר 2000 נבחר משרד הפרסום "טמיר כהן" לנהל את קמפיין קידום הערוץ. בינואר 2001 נחתם הסכם לשידור הערוץ גם בחברת "ערוצי זהב", באפריל עם חברת "מתב", ובאוגוסט 2001 גם עם YES.

ערוץ "פוקס קידס" שודר בישראל החל מ-18 באפריל 2001, הוא יועד לגילאי 5–12 ושודר במתכונת של 14 שעות ביממה. בגרסתו הישראלית הוא כולל תכנים מספריית "סבן אנטרטיינמנט" (פאוור ריינג'רס, אנג'לה אנקונדה, דיג'ימון ועוד) מדובבים ומתורגמים לעברית, ועוד כ-90 שעות הפקות מקור בשנה בתקציב של 1.5 מיליון דולר, בהתאם למכסות ולתנאים אחרים שקבעה המועצה לשידורי כבלים ולוויין.

בפברואר 2002 הושק בערוצי זהב "פוקס קידס פליי", ערוץ משחקים אינטראקטיבי המבוסס על דמויות פוקס קידס.

בדצמבר 2002 מכר אריה סבן את חלקו בערוץ "פוקס קידס ישראל" לחברת "פוקס קידס אירופה" תמורת 20.5 מיליון דולר.

במרץ 2005 שונה שמו של הערוץ גם בישראל ל"ערוץ ג'טיקס", בעקבות הרכישה על ידי חברת וולט דיסני. בשנת 2009 הוחלף שמו ל"ערוץ דיסני".

תוכני הערוץ
בין הסדרות הזרות הבולטות ששודרו בו ניתן למנות את "אוליבר טוויסט", "ג'ים-בוטן", "אונץ'-פונץ'", "ג'ק-הפיראט", "דיאבוליק", "דני-שובבני", "דרקונימים", "קופיפים", "החיים עם לואי", "כיתה 402", "וולטר-מלון", "מגה-בייביס", "מפלצות-נס", "מחנה טופי", "מסע ללב-העולם", "האחים-ריפינג", "מבוכים-ודרקונים", "צעירי בוורלי הילס", "ספיידרמן ללא גבולות", "נזק", "הנסיכה-טנקו", "עולמו של בובי", "עכברונים קטנים בערבה", "פיטר-פן ושודדי הים", "פנדה ג'ין-ג'ין", "שוטרים וגנבים", "מולי-או!", "רשע-כזה", "פוקה", "מגושרת", "מה-עם-אנדי?", "עיר-החזירים", "איק-החתול", "פקולה","סייבר9", "נאסקר", "רובוג'וק", "אנג'לה-אנקונדה", "קריפי-קרולרס" ו"תשאלו את ויקטור" שהן סדרות מצוירות; את הסדרות המצולמות "אצל סטיבנס", "ביילי קיפר", "מזל תאומות", "חנה וגרייס", "מולה ביץ'", "זאק", "אבירי-המסתורין", "גאלידור", "ליזי מקגוויר", "מקק-ותולעת", "צמרמורת" ו-"פאוור ריינג'רס"; ואת סדרות האנימה: "בוב השד מהבקבוק", "אבירי ארץ המפלץ", "דיג'ימון טיימרס", "בת הים הקטנה", "פיטר-פן", "האקלברי פין", "דורימון", "המטארו", "החתולים הסמוראים", "רובוטריקים ארמדה", ״מקרון 1", "מדבוט", "עוגי-דוגי", "סופר-פיג", "פלינט בלש הזמן" ו-"שינזו". חלקן של הסדרות כבר שודרו בעבר בארץ, בעיקר בטלוויזיה החינוכית ובערוץ 6, אך גם במסגרת שידורי הילדים והנוער של רשות השידור, שבשנות ה-90 קבלו את השם "זאפ".

כמו כן, הופקו עבור הערוץ תוכניות מקור, כגון: "טלפנולי"מקורם של חברי התוכנית היא מתוך סדרת אנימציה הנקראת The Nelly Nut Show (תוכנית אירוח מצוירת אינטראקטיבית), "גור ואוח", "פלא וחבריו", ״מטבחבחים״, "קומי קומי" (מצלמה נסתרת) ו"בלאגן", ואופרות סבון ארגנטינאיות לנוער, כמו "המורדים" ו"פלוריסיינטה". רבים מהקדימונים לשידורי הערוץ קריין השחקן והקומיקאי גורי אלפי.

בימים מיוחדים הערוץ הפיק מגוון תכנים מיוחדים, כגון: תחרות כדורגל ארצית לילדים, במסגרת "גביע פוקס קידס" העולמי.

תוכניות הערוץ הופצו בקלטות וידאו ו-DVD על ידי "גלובוס יונייטד".

 ראו גם 
פוקס
חברת וולט דיסני
ג'טיקס

 קישורים חיצוניים 



 הערות שוליים

*
קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:פוקס
קטגוריה:ערוצי טלוויזיה אמריקאיים
קטגוריה:ערוצי טלוויזיה ישראליים לילדים
קטגוריה:ערוצי טלוויזיה לילדים
קטגוריה:ערוצי טלוויזיה ישראליים שנסגרו